Predkladacia správa

Materiál "Informácia o administratívnych štruktúrach ovplyvňujúcich podnikateľské prostredie" vypracovalo Ministerstvo hospodárstva SR na základe uznesenia vlády SR 
č. 1154/2001, úloha B.70. k prioritným úlohám vlády SR vyplývajúcim z Pravidelnej správy Európskej komisie a pripravenosti Slovenskej republiky na členstvo v Európskej únii 
z 13. 11. 2001.
Dokument má informatívny charakter a jeho cieľom je zachytiť a stručne popísať administratívne štruktúry/inštitúcie – rozdelené do troch základných kategórií, ktoré sú súčasťou podnikateľského prostredia v Slovenskej republike a svojou existeciou a realizovanou činnosťou výraznejšie, či menej výrazne ovplyvňujú podnikateľké subjekty.
Záverom vyplývajúcim z tejto informácie je trvalá úloha – každoročne hodnotiť/auditovať aktuálny stav týchto štruktúr a na základe zistených faktov navrhovať zánik existujúcich či vznik nových, potrebných inštitúcií. 
Výsledky auditu budú spracované do "Správy o administratívnych štruktúrach ovplyvňujúcich podnikateľské prostredie", ktorú bude minister hospodárstva SR každoročne predkladať na rokovanie vlády SR.
Audit by mal vykonávať nezávislý subjekt, teda ani jeden zo skupiny auditovaných, medzi ktoré patria: ústredné orgány štátnej správy, ostatné ústredné orgány štátnej správy, štátom zriadené a neštátne inštitúcie.
Materiál má finančný vplyv na štátny rozpočet v zmysle návrhu uznesenia vlády, ktorým sa ukladá ministrovi hospodárstva SR prostredníctvom verejného obstarávania vybrať každoročne subjekt, ktorý vykoná audit administratívnych štruktúr podľa vopred stanovenej požiadavky na obsah a formu. Výška odmeny pre realizátora auditu bude stanovená tak, aby nepresiahla sumu 150 tis. SKK, ktorá bude hradená z prostriedkov kapitoly Ministerstva hospodárstva SR.
Materiál nemá ekonomický a environmentálny vplyv ani vplyv na zamestnanosť.
Materiál bol predmetom medzirezortného pripomienkového konania a predkladá sa  na rokovanie vlády SR bez rozporov.